നന്നാക്കാനെന്ന വ്യാജേന സോളാര് ബാറ്ററികള് മോഷ്ടിച്ചവര് പിടിയില് പാലാ: കേടുതീര്ക്കാനെന്ന മട്ടില് രാത്രിയില് പോസ്റ്റില് കയറി സോളാര് വഴി വിളക്കുകളുടെ ബാറ്ററികള് മോഷ്ടിക്കുന്ന അന്യസംസ്ഥാന സംഘത്തെ പാലാ എസ്. എച്ച്. ഒ. കെ. പി. ടോംസന്റെ നേതൃത്വത്തില് പിടികൂടി. മഹാരാഷ്ട്ര, യു.പി. സ്വദേശികളായ ഷാഹിദ് 24, റൂബല് ഖാന് 24, മുഹമ്മദ് അസ്ലാം 25, ആമീന് മുഹമ്മദ് 40, മാറൂഫ് യൂസഫ് 24 എന്നിവരാണ് പിടിയിലായത്. ഇവര് സഞ്ചരിച്ച പെട്ടി ഓട്ടോറിക്ഷയും കസ്റ്റഡിയിലെടുത്തു. ചങ്ങനാശ്ശേരി, പൊന്കുന്നം, പാലാ, കിടങ്ങൂര് മേഖലകളില് നിന്നായി ലക്ഷക്കണക്കിനു രൂപയുടെ ബാറ്ററികളാണ് ഇവര് മോഷ്ടിച്ചതെന്ന് പൊലീസ് പറഞ്ഞു. പാലായില് നിന്നു മാത്രമായി ഒന്നര ലക്ഷത്തില്പ്പരം രൂപയുടെ ബാറ്ററികള് മോഷ്ടിച്ചു. കളമശ്ശേരിയിലെ ഒരു കേന്ദ്രത്തില് കിട്ടുന്ന വിലയ്ക്ക് ഇവ വില്പ്പന നടത്തുകയാണ് പതിവ്. കളമശ്ശേരിയില് തമ്ബടിച്ചിട്ടുള്ള ഈ സംഘം സന്ധ്യയോടെ കോട്ടയം ജില്ലയിലെ വിവിധ പ്രദേശങ്ങളിലെത്തി ബാറ്ററികള് കവര്ന്ന ശേഷം നേരം പുലരുന്നതോടെ മടങ്ങിപ്പോവുകയായിരുന്നു. അടുത്തകാലത്തായി പാലായില് സോളാര് വഴി വിളക്കുകളുടെ ബാറ്ററികള് തുടര്ച്ചയായി മോഷണം പോകുന്നുവെന്ന പരാതിയെ തുടര്ന്ന് പൊലീസ് നിരീക്ഷണത്തിലായിരുന്നു. ഇന്നലെ രാത്രി ലഭിച്ച വിവരത്തെ തുടര്ന്ന് പാലാ ഹൈവേ പട്രോളിംഗ് സംഘത്തിലെ എസ്. ഐ ജയനും സിവില് പൊലീസ് ഓഫീസര്മാരായ ശ്രീജിത്ത്, ബിജു വര്ഗീസ് എന്നിവരും ചേര്ന്ന് പ്രവിത്താനം ഭാഗത്ത് വെച്ച് പ്രതികളെ പിടികൂടുകയായിരുന്നു. അഴിച്ചെടുത്ത ബാറ്ററികള് ഓട്ടോറിക്ഷയിലേക്ക് കയറ്റിക്കൊണ്ടിരിക്കവെയാണ് പ്രതികള് പിടിയിലായത്. സ്റ്റേഷനിലെത്തിച്ച് ചോദ്യം ചെയ്ത ശേഷം കോടതിയില് ഹാജരാക്കി റിമാന്ഡ് ചെയ്തു.